Domstolens Dom (Fjerde Afdeling) af 13. juni 2002. - Kommissionen for De Europæiske Fællesskaber mod Den Hellenske Republik. - Traktatbrud - affald - håndtering af farligt affald - manglende meddelelse af de i artikel 8, stk. 3, i direktiv 91/689 omhandlede oplysninger - anlæg og virksomheder, som varetager bortskaffelse og/eller nyttiggørelse af farligt affald. - Sag C-33/01.



Samling af Afgørelser 2002 side I-05447



Parter

Dommens præmisser

Afgørelse om sagsomkostninger

Afgørelse



Nøgleord

Traktatbrudssøgsmål - Domstolens prøvelse af søgsmålsgrundlaget - relevante forhold - forholdene ved udløbet af den i den begrundede udtalelse fastsatte frist

(Art. 226 EF)

Parter

I sag C-33/01,

Kommissionen for De Europæiske Fællesskaber ved H. Støvlbæk og P. Panayotopoulos, som befuldmægtigede, og med valgt adresse i Luxembourg,

sagsøger,

mod

Den Hellenske Republik ved P. Skandalou og N. Dafniou, som befuldmægtigede, og med valgt adresse i Luxembourg,

sagsøgt,

angående en påstand om, at det fastslås, at Den Hellenske Republik har tilsidesat sine forpligtelser i henhold til EF-traktaten og Rådets direktiv 91/689/EØF af 12. december 1991 om farligt affald (EFT L 377, s. 20), idet den ikke inden for den fastsatte frist har meddelt Kommissionen de oplysninger, der for hvert anlæg eller virksomhed, som varetager bortskaffelse og/eller nyttiggørelse af farligt affald, kræves i henhold til artikel 8, stk. 3, i direktiv 91/689 i den affattelse, der følger af Rådets direktiv 94/31/EF af 27. juni 1994 (EFT L 168, s. 28), og i henhold til Kommissionens beslutning 96/302/EF af 17. april 1996 om fastsættelse af et skema til indsendelse af oplysninger i henhold til artikel 8, stk. 3, i direktiv 91/689 (EFT L 116, s. 26),

har

DOMSTOLEN (Fjerde Afdeling)

sammensat af afdelingsformanden, S. von Bahr, og dommerne D.A.O. Edward (refererende dommer) og C.W.A. Timmermans,

generaladvokat: P. Léger

justitssekretær: R. Grass,

på grundlag af den refererende dommers rapport,

og efter at generaladvokaten har fremsat forslag til afgørelse den 18. april 2002,

afsagt følgende

Dom

Dommens præmisser

1 Ved stævning indleveret til Domstolens Justitskontor den 24. januar 2001 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Den Hellenske Republik har tilsidesat sine forpligtelser i henhold til EF-traktaten og Rådets direktiv 91/689/EØF af 12. december 1991 om farligt affald (EFT L 377, s. 20), idet den ikke inden for den fastsatte frist har meddelt Kommissionen de oplysninger, der for hvert anlæg eller virksomhed, som varetager bortskaffelse og/eller nyttiggørelse af farligt affald, kræves i henhold til artikel 8, stk. 3, i direktiv 91/689 i den affattelse, der følger af Rådets direktiv 94/31/EF af 27. juni 1994 (EFT L 168, s. 28, herefter »direktiv 91/689«), og i henhold til Kommissionens beslutning 96/302/EF af 17. april 1996 om fastsættelse af et skema til indsendelse af oplysninger i henhold til artikel 8, stk. 3, i direktiv 91/689 (EFT L 116, s. 26).

2 Direktiv 91/689 har ifølge artikel 1, stk. 1, til formål indbyrdes at tilnærme medlemsstaternes lovgivning om kontrolleret håndtering af farligt affald.

3 Artikel 8, stk. 3, i direktiv 91/689 bestemmer:

»Medlemsstaterne sender [...] inden den 12. december 1994 Kommissionen følgende oplysninger for hvert anlæg og hver virksomhed, som varetager bortskaffelse og/eller nyttiggørelse af farligt affald hovedsagelig for andres regning, og som kan forventes at udgøre en del af det integrerede net, der er omtalt i artikel 5 i direktiv 75/442/EØF:

- navn og adresse

- affaldsbehandlingsmetode

- arten og mængden af det affald, der kan behandles.

Medlemsstaterne meddeler en gang om året Kommissionen eventuelle ændringer i disse oplysninger.

Kommissionen stiller på begæring disse oplysninger til rådighed for medlemsstaternes kompetente myndigheder.

Den form, hvori disse oplysninger skal sendes til Kommissionen, vedtages efter fremgangsmåden i artikel 18 i direktiv 75/442/EØF.«

4 Artikel 10, stk. 1, i direktiv 91/689 bestemmer:

»Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 27. juni 1995. De underretter straks Kommissionen herom.«

5 Beslutning 96/302 indeholder i et bilag skemaet til indsendelse af oplysninger i henhold til artikel 8, stk. 3, i direktiv 91/689.

6 Da Kommissionen var af den opfattelse, at Den Hellenske Republik ikke havde meddelt den de i denne bestemmelse omhandlede oplysninger, indledte den en traktatbrudsprocedure. Efter at Kommissionen ved skrivelse af 16. september 1998 havde tilsendt Den Hellenske Republik en åbningsskrivelse, hvori den opfordrede Den Hellenske Republik til at fremsætte sine bemærkninger, fremsatte den den 17. december 1998 en begrundet udtalelse, hvori den opfordrede medlemsstaten til at træffe de nødvendige foranstaltninger for at efterkomme udtalelsen.

7 I mellemtiden havde de græske myndigheder ved skrivelse af 30. november 1998 besvaret åbningsskrivelsen, idet de angav, at der i Grækenland hverken fandtes anlæg eller virksomheder, som varetog bortskaffelse og/eller nyttiggørelse af farligt affald. Myndighederne meddelte i samme skrivelse navne og adresser på fire virksomheder, der håndterede farligt affald for andres regning, og som udførte det til andre medlemsstater.

8 Den 11. august 1999 fremsatte Kommissionen en supplerende begrundet udtalelse, hvori den angav, at de fra de græske myndigheder modtagne oplysninger var ufuldstændige. Ifølge Kommissionen blev en tredjedel af det farlige affald, der blev produceret i Grækenland, nyttiggjort i anlæg eller virksomheder, som de græske myndigheder endnu ikke havde meddelt oplysninger om.

9 I deres besvarelse af 9. november 1999 gjorde de græske myndigheder gældende, at de ved skrivelse af 30. november 1998 havde tilsendt Kommissionen oplysninger vedrørende de anlæg eller virksomheder, som havde til opgave at bortskaffe og/eller nyttiggøre farligt affald for andres regning. De græske myndigheder tilføjede, at den mængde farligt affald, der blev produceret i Grækenland i 1998, udgjorde 287 000 tons, hvoraf 65 000 tons var blevet nyttiggjort.

10 Kommissionen har i stævningen gjort gældende, at Den Hellenske Republik ikke har tilsendt den de oplysninger, der kræves i henhold til artikel 8, stk. 3, i direktiv 91/689, om alle de anlæg eller virksomheder, der har til opgave at bortskaffe og/eller nyttiggøre farligt affald. Den Hellenske Republik har både i svarskriftet og i duplikken stiltiende anerkendt dette forhold, idet den er fremkommet med supplerende oplysninger om de anlæg eller virksomheder, der er omhandlet i denne bestemmelse.

11 Det bemærkes i denne forbindelse, at artikel 8, stk. 3, i direktiv 91/689 pålægger medlemsstaterne en forpligtelse til for hvert anlæg eller virksomhed, som varetager bortskaffelse og/eller nyttiggørelse af farligt affald hovedsagelig for andres regning, at meddele navn og adresse, affaldsbehandlingsmetoden samt arten og mængden af det affald, der kan behandles. Disse oplysninger skal gives i den form, der er fastsat i beslutning 96/302.

12 Det fremgår af fast retspraksis, at spørgsmålet om, hvorvidt der foreligger et traktatbrud, skal vurderes på baggrund af medlemsstatens forhold ved udløbet af fristen i den begrundede udtalelse, og at ændringer af forholdene i tiden derefter ikke kan tages i betragtning af Domstolen (jf. bl.a. dom af 17.1.2002, sag C-394/00, Kommissionen mod Irland, Sml. I, s. 581, præmis 12).

13 Den Hellenske Republik havde imidlertid ikke ved udløbet af den i den supplerende begrundede udtalelse fastsatte frist på to måneder regnet fra den 11. august 1999 meddelt Kommissionen alle de oplysninger, der kræves i henhold til artikel 8, stk. 3, i direktiv 91/689.

14 Under disse omstændigheder skal der gives Kommissionen medhold i dens påstande.

15 Det skal derfor fastslås, at Den Hellenske Republik har tilsidesat sine forpligtelser i henhold til direktiv 91/689, idet den ikke inden for den fastsatte frist har meddelt Kommissionen alle de oplysninger, der kræves i henhold til direktivets artikel 8, stk. 3.

Afgørelse om sagsomkostninger

Sagens omkostninger

16 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Hellenske Republik tilpligtes at betale sagens omkostninger, og Den Hellenske Republik har tabt sagen, bør det pålægges den at betale sagens omkostninger.

Afgørelse

På grundlag af disse præmisser

udtaler og bestemmer

DOMSTOLEN (Fjerde Afdeling)

1) Den Hellenske Republik har tilsidesat sine forpligtelser i henhold til Rådets direktiv 91/689/EØF af 12. december 1991 om farligt affald i den affattelse, der følger af Rådets direktiv 94/31/EF af 27. juni 1994, idet den ikke inden for den fastsatte frist har meddelt Kommissionen alle de oplysninger, der kræves i henhold til direktivets artikel 8, stk. 3.

2) Den Hellenske Republik betaler sagens omkostninger.